Tilastot ja tutkimukset -kuukausitiedote elokuu 2018
11.10.2018 klo 11.42
Espoon uusin väestörakennejulkaisu on valmistunut
Espoon uusin väestörakennejulkaisu on valmistunut: Espoon väestörakenne 2017/2018. Edellisvuodesta poiketen väestönmuutoksista tehdään erillinen julkaisu myöhemmin, koska Tilastokeskuksen muuttoliiketiedot ovat myöhästyneet.
Espoon väestö oli elokuun 2018 lopussa ennakkotietojen mukaan 281 890 asukasta
Väestö kasvoi vuoden 2018 alusta yli 2 800 asukkaalla, mikä on 490 asukasta vähemmän kuin vastaavana ajankohtana viime vuonna. Syntyneitä oli 120 ja kuolleita 80 edellisvuotta enemmän. Luonnollinen väestönlisäys oli noin 30 henkeä korkeampi kuin edellisvuonna. Kuntien välinen nettomuutto oli voitollinen 480 asukkaalla. Maahanmuutto laski edellisvuodesta, sen sijaan espoolaisten muutto ulkomaille nousi. Nettosiirtolaisuus laski edellisvuoden vastaavasta ajankohdasta 200 henkilöllä.
Tammi-elokuussa Espoon väestöä lisäsi eniten nettosiirtolaisuus, sen osuus väestönkasvusta oli 44 prosenttia, luonnollisen väestönlisäyksen osuus oli 39 prosenttia ja muutto muista kunnista lisäsi Espoon väestöä 17 prosentin verran.
Vieraskielisiä asukkaista oli rekisteritiedon (Trimble Locus) mukaan elokuun lopussa 47 350 ja heidän osuutensa vuoden 2018 tammi-elokuun väestönkasvusta oli 78 prosenttia.
Työttömyyden laskusuunta jatkuu, elokuussa työttömiä 12 % vuodentakaista vähemmän
Elokuun 2018 lopulla Espoossa oli työttömiä yhteensä 11 419 ja työttömyysaste oli 8,0 %. Koko maan työttömyysaste oli 9,2 %. Alle 25-vuotiaita oli Espoossa työttömänä 1123 ja 50 vuotta täyttäneitä 3969. Naisia oli 48 % työttömistä. Pitkäaikaistyöttömiä (yli vuoden yhtäjaksoisesti työttömänä olleita) oli 3755 eli 32,9 % työttömistä. Espoon työ- ja elinkeinotoimistossa oli 1971 avointa työpaikkaa.
Vuodentakaiseen verrattuna työttömiä oli 12,1 % (1578 henkeä) vähemmän ja työttömyysaste oli 1,2 prosenttiyksikköä alhaisempi. Alle 25-vuotiaita työttömiä oli 10,2 % (127 henkeä) vuodentakaista vähemmän ja pitkäaikaistyöttömiä 25 % (1250 henkeä) vuodentakaista vähemmän.
Kuluvana vuonna ennustetaan valmistuvan 3700 uutta asuntoa
Ennakkotiedon mukaan tammi-syyskuussa 2018 valmistui 2577 uutta asuntoa eli suunnilleen sama määrä kuin vuotta aiemmin. Valmistuneista 368 oli valtion tukemia vuokra-asuntoja ja 136 asumisoikeusasuntoja. Ennusteen mukaan kuluvana vuonna valmistuu kaikkiaan 3700 uutta asuntoa. Tammi-syyskuun aloituksissa oli uusia asuntoja 3176 eli 400 asuntoa enemmän kuin vuodentakaisissa aloituksissa. Käynnistyneissä kohteissa 327 asuntoa (10 %) oli valtion tukemia vuokra-asuntoja ja 56 (2 %) asumisoikeusasuntoja. Espoon Asunnot Oy aloitti tammi-syyskuun aikana yhdessä hankkeessa yhteensä 70 asunnon rakentamisen. Tammi-syyskuun aikana myönnetyissä uusien kohteiden rakennusluvissa on 3578 asuntoa, mikä on 600 asuntoa vähemmän kuin vuotta aiemmin.
Lähde: Espoon kaupungin Asuntoyksikkö ja Trimble Locus -tietokanta
Neljännesvuosittaiset katsaukset rakennus- ja asuntotuotannosta: Eetvartti-neljännesvuosijulkaisu